Критеријуми за оцењивање Грађанског васпитања у петом и шестом разреду

Оцењује се оствареност исхода, самосталност, ангажовање и однос према раду (активност на часу, испољавање иницијативе, усмереност на задатак, допринос раду групе, редовност израде домаћих радова). Као део остварености исхода предмета, оцењује се и комуникација и сарадња са наставником и другим ученицима (уважавање мишљења других, исказивање ставова аргументацијом, сарадљивост, прихватање различитости, конструктивност и позитиван однос према другима). У оквиру пројектних задатака, оцењује се и продукт рада (презентација, видео, пано…). Код таквих задатака, вреднује се и испуњеност елемената који су чинили поставку задатка (дужина, теме које треба покрити, укључивање илустрација, увежбаност приказа пред публиком…).

Рад ученика се прати континуирано. Ученик се оцењује описно. Уколико су горенаведени елементи оцењивања присутни у мањој мери, ученик добија оцену задовољава, уколико су делимично присутни, ученик добија оцену добар, а уколико су присутни у потпуности, ученик добија оцену истиче се.